Хабар бериб ўтганимиздек, 21-23 декабрь кунлари Ўзбекистон оғир атлетика федерацияси спортнинг ушбу тури мураббий ва мутахассислари учун халқаро семинар ўтказди. Пойтахтимиздаги “Миран” меҳмонхонасининг анжуманлар зали семинарнинг дастлабки икки кунига мезбонлик қилди. Унга халқаро экспертлар ҳам таклиф этилган бўлиб, улар оғир атлетикага оид турли мавзуларда назарий машғулотлар ўтказишди.\nЖумладан, сербиялик Милан Михайлович “Миллий федерацияларда спорт администрацияси” ва “Оғир атлетика бўйича техник қоидалар” мавзуларида семинар тингловчиларига сабоқ берган бўлса, россиялик Владимир Салтиков икки кун давомида асосан ҳакамлар билан ишлади. Шунингдек, Минтақавий антидопинг агентлиги (МАДА) вакили қозоғистонлик Кулман Нисанбаева ҳам семинарга таклиф этилган эди.\nСеминарнинг сўнгги куни Миллий олимпия қўмитасида бўлиб ўтди. “Спортда допингга қарши кураш” мавзусида ташкил этилган анжуманга нафақат оғир атлетика, балки олимпия оиласига таълуқли бошқа спорт федерация ва ассоциациялар бош котиблари, терма жамоа бош мураббийлари ва жамоа шифокорлари ҳам талкиф этилишганди.\nТадбирни МОҚ Бош котиби Ойбек Касимов олиб борди. Жисмоний тарбия ва спорт давлат қўмитаси раиси Рустам Қурбонов сўзга чиқиб, допингга қарши кураш масаласи бугунги кунда ниҳоятда долзарб мавзу эканлигига урғу берди.\nШунингдек, жорий йилнинг ўзида мамлакатимизда спорт соҳасини ривожлантиришга доир давлатимиз раҳбарининг 9 та қарор ва фармонлари эълон қилингани, ушбу ҳужжатлар асосида юртимизда нафақат профессионал, балки оммавий спортнинг ривожланишига ҳам алоҳида эътибор қаратилиши, энг нуфузли халқаро мусобақаларда юрт шаънини улуғлаётган спортчи ва мураббийларимиз рағбатлантириб борилиши хақида гапирди.\nСеминарга махсус таклиф этилган қозоғистонлик халқаро эксперт Кулман Нисанбаева эса ўз маърузасида спортда допинга қарши курашиш масалалари, спортчилар овқатланиш рационини тўғри шакллантириш, тақиқланган тиббий препаратлар мавзусида нутқ сўзлади. Тан олиш лозим Минтақавий антидопинг агентлиги вакилининг маърузаси кўпчиликда катта қизиқиш уйғотди.\nСеминар якунида Ойбек Касимов халқаро экспертлар Милан Михайлович (Сербия), Владимир Салтиков (Россия) ва Кулман Нисанбаева (Қозоғистон)ларга миннатдорчилик изҳор этиб, Миллий олимпия қўмитаси номидан эсдалик совғаларини топширди. Шу тариқа Ўзбекистон оғир атлетика федерацияси томонидан ташкил этилган уч кунлик халқаро семинар якунланди.


Нисбий ўзгарувчанлик индекси. Техник индикаторлар\nТехнические индикаторы / Нисбий ўзгарувчанлик индекси\nМазкур техник индикатор 1993 йилда Донольд Дорси томонидан ишлаб чиқилган ва "Technical Analysis of Stocks and Commodities" журналида тасвирлаб берилган. 1995 йилда бу индикатор муаллиф томонидан қайта ишлаб чиқилди ва таҳлилда энди модификацияланган версия фойдаланила бошланди. Дорсининг фикрича, мазкур индикатор техник таҳлилнинг мустақил воситаси ҳисобланмайди, нарх моделларини амалга ошириш имкониятини эмас, балки у бошқа индикаторлар учун фильтр ёки мақсадларга кўрсатиш сифатида қўлланилиши мумкин.\nRVI = (RVIorig of highs + RVIorig of lows)/2, бу ерда\nS = Stddev (10 кун) — бу 10 кунлик давр ичидаги стандарт оғиш;\nU = S, агар жорий нарх олдинги давр нархидан юқори бўлса;\nU = 0, агар жорий нарх олдинги давр нархидан паст бўлса;\nEMA (w14) = 14 кунга тенг давр ичидаги экспоненсиял ўртача сирпанувчи;\nRVIorig of highs – максимумларнинг нисбий ўзгариши индекси;\nRVIorig of low – минимумларнинг нисбий ўзгариши индекси.\nМазкур техник таҳлил индикаторнинг асосий афзаллиги шундан иборатки, RSI индикаторга асосланган бўлиб, у нисбий куч индекси индикатори ўтказиб юборган диверсификациясининг барча даражаларини ҳисобга олади. Бироқ RVI индикатори - бу классик осциллятор эмас, балки ўзгарувчанлик индикаторидир, шунинг учун ундан савдода мустақил восита сифатида фойдаланиш мақсадга мувофиқ эмас. Натижаси сифатида, мазкур индикатордан фойдаланишнинг мақбул варианти унинг сигналларининг техник таҳлил осцилляторлари сигналлари билан, масалан RSI осцилляторлари сигналлари билан бирга қўшиб олиб бориш ҳисобланади.\nАгар RSI индикатори 70% даражадан ошса ва шу билан ўта ҳарид қилинганлик зонасига ўтса, ва RVI индикатори 70% чегарани ошиб ўтса, бу нархнинг ўсиши тез орада тугаши ва пасайиш бошланишига жуда кучли сигнал бўлади.\nШунингдек, агар RSI ва RVI индикаторларининг кўрсаткичлари 30% дан пастга тушганда, жумладан ўта сотилганлик зонасига ўтса, тез орада нарх ўсишига тайёр бўлиш керак. Бундан келиб чиқиб, ҳар бир индикаторни алоҳида қўллагандан кўра икки индикаторнинг бирга қўлланиши жуда кучили воситага айланади.\nАгар нисбий куч индекси 70% дан ошса, ёки 30% дан кам бўлса, RSI нисбий ўзгарувчанлик индекси RSI сигналларини тасдиқламаса, у ҳолда позицияларни очиш тўғрисидаги қарорни қабул қилишни иккала индикатор ҳам ўхшаш манзарани кўрсатадиган пайтгича қолдириб туриш зарур.\nRVI индикаторини қўлланишнинг яна бир варианит дивергенцияларни ва конвергенцияларни нарх билан белгилаш ҳисобланади. Нарх ўсаётганда, нисбий ўзгарувчанлик индекси эса пастга тушаётган ҳолат бу дивергенция бўлиб, у нарх тез вақт оралиғида пасая бошлашини англатади.\nТескари холат ҳам ўринлидир: агар нисбий ўзгарувчанлик индекси постга тушса, бунда нарх ўсса, бу ҳолат конвергенция ҳисобланади ва нархнинг тез орада ортишини кўрсатади.\nАгар RVI ўта ҳарид қилинганлик ёки ўта сотилганлик зонасида бўлса, бироқ ҳатто нисбий ўзгарувчанлик индекси “нейтрал зона” ичида (30% ва 70% орасида) ҳаракатланса, мазкур сигналларнинг шаклланиши жуда зарур бўлиб, дивергенция ёки конвергенция сигналлари ҳам намунали бўлиши мумкин.\nRVI нисбий куч индексига қараганда параметрларнинг каттароқ ҳажмини ҳисобга олганлиги сабабли мазкур сигналлар унда RSI га қараганда анча яхшироқ ишлаб берилади.\nИнстаФорекс RVI индикаторининг параметрлари


Сайёрамизнинг энг олис ҳудудларидан ҳам санъаткорлар ва мусиқа ихлосмандларининг қатнашиши мазкур анжуман нуфузининг тобора ошиб бораётганидан далолатдир.\nПрезидентимиз ташаббуси билан асос солинган “Шарқ тароналари” халқаро мусиқа фестивали дилрабо қўшиқлар янграйдиган, дунёнинг манаман деган санъаткорларини чорлайдиган юксак шодиёнадир. Бунда тан олинган овоз, эътироф этилган иқтидор беллашади, аниқроғи, маҳобатли Регистон майдонида ижро қилинадиган наволар кўнгилларга ўзгача шукуҳ олиб киради.\nАҳамиятли томони шундаки, бундаги хонишлар қайси тилда янграшидан қатъи назар, уларда инсонийлик, муҳаббат, тинчлик тараннум этилади.\n— Эзгу мақсадларни ўзида мужассамлаштирган мазкур халқаро мусиқа анжуманида ўзига хос ҳикмат бор, — дейди Ўзбекистон Республикаси халқ артисти, 1997 йилда илк бор ўтказилган “Шарқ тароналари” фестивалининг биринчи ўрин соҳибаси Муножат Йўлчиева. — Бу ҳикмат шундан иборатки, Ер юзининг айрим жойларида таҳликали вазият ҳукм сурган бир пайтда бундай санъат байрамининг ўтказилиши турли миллат ва халқларни тинчликка, бирдамликка чорлайди. Биз, ижод аҳли асрлар давомида шаклланган удумларимиз, санъатимиз орқали дунёга тинчлик деган сўзни тараннум қиламиз. Шунинг учун ҳам бугун барчамиз “Шарқ тароналари” халқаро фестивалини интиқлик билан кутамиз.\nДарҳақиқат, осойишта ҳаёт завқини кўрмоқчи бўлганлар бугун Ўзбекистонга, Самарқандга келиб, бир-бирлари билан дийдорлашмоқдалар, меҳрга, муҳаббатга ошно тутинаяптилар. Дўст-иноқ бўлиб, кўҳна шаҳарнинг табаррук жойларини зиёрат қилмоқдалар. Айни шу аҳилликнинг таъсири қалблардан-қалбларга ўтиб, барчанинг дилидан, тилидан шукроналик аримайди. Бундан кўринадики, ушбу фестиваль кўнгилларни забт этгани яна бир карра исботланмоқда. Бинобарин, шундай ажойиб санъат анжуманининг мамлакатимизда ўтказилиши ҳар биримизга беқиёс фахру ифтихор бағишлайди, албатта.\n— Самарқанд кундан-кун чирой очмоқда, — дейди “Регистон” маҳалла фуқаролар йиғини раиси Қаҳрамон Собиров. — Бу ўзгариш ва янгиланишларни ҳар қадамда кўриш мумкин. Айниқса, Регистон майдони янада гўзаллашган. Шундай фаровон ва осуда юртимиз бор. Ниятимиз, мамлакатимиз тинч бўлсин, бундай фестиваллар кўпаяверсин. Чунки бу каби тантаналар турли миллат ва халқлар ўртасидаги дўстлик ришталари янада мустаҳкамланишига хизмат қилади.\nТаъкидлаш жоизки, “Шарқ тароналари” ўнинчи халқаро мусиқа фестивали доирасида “Шарқ халқлари мусиқа маданиятининг муштараклиги” мавзуида илмий-назарий конференция ўтказилади. Бундан мақсад, азал-азалдан шаклланган мумтоз санъатимизни тарғиб этиш, ноёб иқтидор соҳибларини ҳар томонлама қўллаб-қувватлашдир.\nЧиндан-да, ушбу фестивалнинг ҳар жиҳатдан аҳамияти беқиёс. Унинг дунё узра қулоч ёзиб, эътироф этилаётгани ҳам бежиз эмас. Зеро, “Шарқ тароналари” дунё халқларини бирлаштирувчи, тинчлик-хотиржамликни, дўстликни мадҳ этувчи ажойиб тантанадирки, баайни шу туфайли бу байрам мангуликка дахлдордир.\nМазкур рукндаги бошқа мақолалар: « Губбио шаҳри Италия — Ўзбекистон халқаро санъат ва дўстлик фестивалининг мезбони\tЭзгуликка чорловчи оҳанглар »


Мендининг «Челси»га ўтиши Франция чемпионати рекордига айланади\n«Челси» клуби Франциянинг «Ренн» жамоаси дарвозабони Эдуард Менди трансфери борасида келишувга эришди, дея ёзмоқда франциялик инсайдер ва журналист Муҳаммад Буҳафзи.\nМанбанинг ёзишича, сенегаллик посбоннинг Лондон клубига ўтиш трансфери 24 миллион еврони ташкил этиб, бу нарх бонуслар ҳисобига яна 30 миллион еврога етиши мумкин. Бу эса Франция чемпионатидаги дарвозабонлар орасида рекорд трансфер баҳога айланади.\nБунгача ҳам Франция чемпионати дарвозабонлари орасидаги рекорд нарх Абрамович клуби томонидан қайд этилган бўлиб, 2004 йилда Петр Чех «Ренн»дан «Челси» сафига 13 миллион евро эвазига ўтганди.\nМаълумот учун, Менди 2019 йилда 4 миллион евро эвазига «Реймс»дан «Ренн»га ўтган. 28 ёшли африкалик голкипер ўтган мавсумда клуби сафида 24 ўйинда майдонга тушиб, ўз дарвозасидан 19та гол ўтказиб юборган. Эдуард 2018 йилдан буён Сенегал миллий жамоасидан чақирув олмоқда.


ЖССТ: "Дунёда янги глобал муаммо пайдо бўлади" — Sof.uz\nЖССТ: "Дунёда янги глобал муаммо пайдо бўлади"\n11.11 08:47 103 Тиббиёт\nЖаҳон соғлиқни сақлаш ташкилоти (ЖССТ) келгуси йилда дунёда CОVID-19 га қарши эмлаш учун шприцларнинг глобал танқислиги бўлиши мумкинлигини тахмин қилмоқда. Бу ҳақда 10 ноябрь, чоршанба куни ЖССТнинг дори воситалари ва соғлиқни сақлаш маҳсулотларидан фойдаланиш бўйича катта маслаҳатчиси Лиза Хедман маълум қилди, дея хабар беради Insider.\nУнинг ҳисоб-китобларига кўра, 2022 йилда икки миллиардгача шприц етишмайди, бу эса ўз навбатида эмлаш тезлигига таъсир қилади.\nШунингдек, унинг таъкидлашича, бундай вазият қашшоқ мамлакатлар бир хил шприцлардан бир неча марта фойдаланишни бошлаганда яна бир муаммони келтириб чиқариши мумкин.\nУ тиббий асбоб-ускуналар ишлаб чиқарувчиларни бир марталик инъекция шприцларини ишлаб чиқаришни кенгайтириш йўлини топишга чақирди.\n"Пандемияга жавобан амалга оширилаётган эмлашлар сони ҳақида ўйлаганингизда, бу биз қисқартиришлар, етишмовчиликлар ёки беморлар ва тиббиёт ходимлари учун тўлиқ хавфсизликни таъминлай оладиган соҳа эмас", деди у Женевада журналистларга.\nУнинг таъкидлашича, дунёда CОVID-19 га қарши 6,8 миллиард вакцина жорий этилган, ҳар йили 6 миллиард шприц ишлаб чиқарилади.